147 Finis

Inuenitur triplex: temporum, locorum, hominum.

Finis temporum est illud tempus in quo nos sumus modo propter quod debet homo agere virtuosius quia habet plura exemplaria et scripta, [1] Cor. 10[:11]: *Scripta sunt ad correpcionem nostram,* sed precedencia facta, *in quos fines seculorum deuenerunt.*

Finis locorum est mundi ambitus in quo nunc tanquam iudicandi incarceramur, 1 Reg. 2[:10]: *Dominus judicabit fines terre*. Ideo tenemur cauere ab eius offensa, Psal. [66:8]: *Et metuant eum omnes fines terre*.

¶ Finis hominum triplex est. Terminans et hoc est mors; est finis consumens, scilicet, iehenna. Sic caudela finitur cum consumitur finis. Ergo primus omnium quia omnes moriuntur vbi consideranda sunt tria, scilicet, generalitas transitus, celeritas aduentus, et ambiguitas euentus.

De quibus vide infra, capitulo [237] Mors.

Secundus finis est tantum malorum *quorum finis est secundum opera* eorum, 2 Cor. 11[:15]. Vbi consideranda sunt quatuor: societas horribilis, dampnificacio incomparabilis, reuersio impossibilis.

De quibus vide inferius, capitulo [181] Infernus.

Tercius finis est tantum bonorum, scilicet, vita eterna, Rom. 6[:18, 22]: Nunc *autem liberati a peccato, servi facti*, *Deo, habetis fructum vestrum in sanctificationem, finem vero vitam [eternam]*.

De quo vide infra, capitulo [390] Vita.